Putovanje geografskom kartom

Još kao maleni dječak zavolio sam geografiju, a da zapravo i nisam znao da je to geografija. Ljubav prema njoj usko je povezana s ljubavlju prema nogometu. Od malena sam obožavao nogomet i zanimalo me gdje se nalaze gradovi iz kojih dolaze moji omiljeni klubovi. Uzeo bih svoj dječji atlas i pronašao traženi grad. Mislim da sam jedan veliki dio svojega djetinjstva proveo uz taj atlas. Još kao vrtićarac provodio bih sate vozeći svoj maleni autić po atlasu zamišljajući se kako putujem svijetom i upoznajem njegove ljepote.

Kada bih s roditeljima putovao na more, uzeo bih geografsku kartu u ruke i putovao po njoj. Jedne smo godine ljetovali u Orebiću na poluotoku Pelješcu. Putovali smo čak dvanaest sati, a ja cijelim putem nisam ispuštao kartu iz ruku.

Kao mali volio sam i crtati geografske karte. Jednom sam, prije puta u Barcelonu, nacrtao geografske karte svih država kroz koje smo trebali proći. Nacrtao sam kartu Hrvatske, Slovenije, Italije, Francuske i Španjolske pritom pazeći i na najmanji detalj.

Mogu biti jako sretan što sam dio obitelji koja jako voli putovati, a i može si to omogućiti. Tako sam uz Barcelonu posjetio i Pariz, Strasbourg, Monako, Nicu, Veronu, Munchen, Ulm... Čak sam bio i na drugom kontinentu, u Tunisu u Africi.

Zbog svega toga nekako mi se čini da sam u peti razred stigao s većim predznanjem od većine učenika i zato sam od prvog sata želio dokazati svoje znanje. Najbolji način da pokažem koliko zaista znam bilo je školsko natjecanje. Sjećam se tog dana kao da je bio jučer. To mi je bilo definitivno najstresnije natjecanje na kojem sam bio, a pritom uzimam u obzir i državna natjecanja. Sjećam se da cijelu noć prije natjecanja nisam mogao spavati. No, kada sam počeo pisati test, shvatio sam da i nije tako težak te sam na kraju izašao iz učionice sa smiješkom na licu.

Pravo olakšanje stiglo je sljedećeg jutra kada sam ugledao svoje ime na prvom mjestu ljestvice. Veselje je još bilo veće saznavši da sam prvi na popisu pozvanih na županijsko natjecanje. Tada sam počeo maštati o državnom natjecanju...

Stiglo je i županijsko natjecanje, a ja sam pobijedio s velikim brojem bodova. Bio sam presretan jer sam postigao odličan rezultat za koji sam bio siguran da mi jamči sudjelovanje na državnom natjecanju. Ispalo je da sam bio u pravu.

Ugledavši svoje ime na popisu pozvanih na državno natjecanje, gotovo sam se rasplakao. Sljedeća dva mjeseca svakodnevno sam se pripremao za natjecanje koje se održalo u Poreču. Vrijeme je proletjelo brzo i stigao je taj dan. Probudivši se tog jutra jednostavno sam znao da je to moj dan. Ostvario sam fenomenalan rezultat, 98 od 100 bodova. Ipak, to mi nije bilo dovoljno za prvo mjesto, bio sam odličan drugi.

To mi je bio jedan od najljepših dana u životu i uvijek ga se s osmijehom na licu (a i suzom u oku) prisjećam.

Sljedećih godina sam ostvario još neke zapažene rezultate. U šestom sam razredu ponovo sudjelovao na državnom natjecanju, ovaj put u Dubrovniku. Osvojio sam vrlo dobro deveto mjesto. U sedmom i osmom razredu, nažalost, nisam sudjelovao na državnim natjecanjima, ali sam stekao mnogo znanja za cijeli život.

Ništa od ovog ne bih postigao da nisam proveo sate i sate radeći s nastavnicom. Iako kažu da je za uspjeh najbitniji trud, ja sam imao sreće što sam uz taj trud imao nastavnicu koja mi je uvijek bila spremna pomoći, nastavnicu koja je uvijek mogla odvojiti svoje slobodno vrijeme kako bi mene učinila sretnim.

Zbog toga sam Vam neopisivo zahvalan i znajte da ću Vas uvijek nositi u srcu.

Od srca, vaš Antonio